
Hensikt med saken

[bookmark: _GoBack]UiOs ledelse valgte 20.03.2018 å midlertidig stanse bruken av ARK ved UiO. Vi ber i dette notatet om en beslutning om å gjenoppta ARK ved UiO.

ARK som fremtidig verktøy for arbeidsmiljøutvikling ved UiO
Arbeidsmiljø- og klimaundersøkelsen «ARK» er et verktøy for arbeidsmiljøutvikling.  ARK er utviklet av og for universitets- og høgskolesektoren, forskningsbasert, godt innarbeidet og består av blant annet en survey og en oppfølgingsmetode. I sektoren bruker 18 institusjoner verktøyet og de siste årene har UiO gjennomført ARK ved alle enheter med unntak av SV. 
Arbeidsmiljøundersøkelsen er først og fremst et viktig lederverktøy og utviklingsverktøy for UiO. Verktøyet hjelper UiOs ledere å oppfylle kravene i arbeidsmiljøloven om systematisk kartlegging og oppfølging av det psykososiale arbeidsmiljøet (forsvarlig og helsefremmende arbeidsmiljø).  
I mai 2017 ba Forskerforum om innsyn i resultatrapporter fra arbeidsmiljøundersøkelsene i sektoren. Til tross for omfattende argumentasjon fra NTNU, UiO og øvrige institusjoner konkluderte Kunnskapsdepartementet 16. januar 2018 at rapporter må utleveres til de som ber om innsyn. Konklusjonen om innsyn i rapporter er uavhengig av type arbeidsmiljøundersøkelse som benyttes. 
For UiOs del medførte konklusjonen at det i 2018 ble utlevert rapporter på fakultetsnivå for samtlige enheter som hadde gjennomført ARK. I tillegg ble det utlevert rapporter på instituttnivå på HF.
Utleveringene medførte ingen oppslag i media. 
Basert på KDs konklusjon om innsyn inviterte styringsgruppen i ARK institusjonene til å gi innspill i.f.t. om det fortsatt var interesse for et sektortilpasset verktøy og ev. hvilke tilpasninger som var ønskelig.
 
UiO gjennomførte en grundig prosess for å innhente synspunkter og involverte blant annet HR-ledere, ARK-prosjektledere, ARK-prosessledere, AMU, IDF, direktørnettverket, dekaner/museumsdirektører og UB-direktør. Konklusjonen fra UiO var at det fortsatt var et ønske om et forskningsbasert arbeidsmiljøverktøy, men at det var behov for videreutvikling av verktøyet i lys av erfaringene så langt (Samlet innspill fra UiO datert 22.03.2018 Vedlegg 1). 

På grunn av pålegget om utlevering valgte UiOs ledelse i 20.03.2018 å stanse gjennomføring av ARK inntil verktøyets fremtid var vurdert og det var avklart om justeringer av verktøyet kunne redusere konsekvenser av eventuelle nye innsynsbegjæringer.
Utvikling av ARK som verktøy
Basert på alle innspill fra sektoren har styringsgruppen til ARK igangsatt et arbeid med videreutvikling av verktøyet. Følgende endringer er gjort eller er under utvikling: 

· Revisjon av spørreskjemaet for å redusere omfanget og spisse/tydeliggjøre noen spørsmålsstillinger. Vurderingen av hva som tas ut/endres gjøres på basis av gjennomført statistisk validering, erfaringer fra bruk av KIWEST-rapporter i oppfølgingsprosesser og innspill fra respondenter.
· Utvikling av valgfrie tilleggsmoduler som adresserer aktuelle lokale spørsmål (eks. omstilling, flercampus, fysiske rammer, tverrfaglig samarbeid mm)
· Tydeliggjøre hvordan roller som tillitsvalgte og kommunikasjonsansvarlige skal inkluderes i ARK-prosessen.  
· Utarbeidelse av felles råd for hvordan det skal informeres i institusjonene om at innsyn i rapporter må gis på forespørsel og hvordan media kan møtes på beste måte.  
· Utvikling av veiledning for vurderinger som bør gjøres når undersøkelsens skal igangsettes.  

Neste versjon av ARK (ARK 3.0) forventes ferdigstilt høsten 2019. 

På UiO har AMU gitt uttrykk for et ønske om at tillitsvalgte skal få innsyn i ARK rapporter som en rutinemessig del av oppfølgingen. Hvordan dette skal skje vil bli diskutert videre med AMU. 

 
Sikkerhet og personvern
Drift og forvaltning av ARK er regulert i en egen avtale mellom UiO, UiT, UiB og NTNU. NTNU er ansvarlig for gjennomføring av undersøkelsen og oppbevaring av data. På oppdrag fra NTNU har NSD (Norsk senter for forskningsdata AS) vurdert behandlingen av personopplysninger i dette prosjektet som i samsvar med personopplysningsloven/GDPR.
En styringsgruppe har ansvar for å sikre en forsvarlig forvaltning av verktøyet og operativ drift skjer ved NTNU.
Grunnlaget for behandlingen av personopplysningene er den enkelte respondents samtykke. Alle opplysninger behandles konfidensielt. Så lenge respondenten kan identifiseres i datamaterialet, dvs. i inntil én uke etter at svarfristen har gått ut, har respondenten rett til  
· innsyn i hvilke personopplysninger som er registrert  
· å få rettet personopplysninger  
· å få slettet personopplysninger  
· å få utlevert en kopi av personopplysninger
· å klage på behandlingen av dine personopplysninger til personvernombudet ved NTNU eller Datatilsynet.

Forskere kan søke om tilgang til data i databasen, men vil bare få utlevert anonymiserte data. NTNU har konsesjon fra Datatilsynet for databasen fram til 2024, og det vil bli søkt om forlengelse på ubestemt tid etter dette.
Resultatrapportene som lages etter gjennomføring av spørreundersøkelsen kan brytes ned til grupper på minimum fem respondenter. Dette tallet er satt som en absolutt nedre grense for å ivareta personvernet til respondentene. 
Enheter som gjennomfører undersøkelsen kan imidlertid selv velge en høyere grense for antall respondenter når det gjelder nedbrytning av resultater og produksjon av rapporter. På UiO har et flertall valgt å benytte 10 respondenter som en nedre grense. 
I rapporten identifiseres enheten med enhetens navn, som ved hjelp av internett enkelt kan koples til en leder. Dette er imidlertid både fra UiOs og øvrige institusjoner sin side vurdert til å være påregnelig belastning i en lederrolle. Erfaringen fra vinteren 2018 viste også at de mest berørte lederne oppfattet utleveringen som uproblematisk.  
Oppfølging av innsynsbegjæringer ved UiO
Ved UiO behandles alle innsynsbegjæringer i ARK-rapporter av Avdeling for personalstøtte (AP). Utlevering skjer kun etter at informasjon til berørte enheter er gitt.

Oppsummering
UiOs ledelse stanset gjennomføring av ARK inntil verktøyets fremtid var vurdert og det var avklart om justeringer av verktøyet kunne redusere konsekvenser av eventuelle nye innsynsbegjæringer.
Det anbefales å gjenoppta arbeidet med ARK med følgende begrunnelse:
· Sektoren har samlet seg rundt en anbefaling om å videreføre et felles sektorspesifikt verktøy. Samtlige øvrige institusjoner har heller ikke hatt opphold i gjennomføring siden konklusjon om innsyn ble gitt. 
· Det er selvsagt lite ønskelig at det blir gitt innsyn i rapporter fra undersøkelsen men til nå er erfaringen at utlevering av rapporter i liten grad oppleves som belastende for de berørte. 
· UiO trenger et verktøy for å oppfylle kravene i arbeidsmiljøloven til systematisk kartlegging og oppfølging av det psykososiale arbeidsmiljøet. ARK er utviklet for og av sektoren, er forskningsbasert og godt innarbeidet. Å endre hvilket verktøy som benyttes vil ikke endre det faktum at rapporter må utleveres til media som ønsker innsyn.
· Personvern ivaretas ved at rapporter kun kan produseres ned til grupper på minimum 5 respondenter og ved at enhetene selv i tillegg kan velge å legge rapportene høyere om de mener det er hensiktsmessig. 
· Flere enheter etterspør nå ny gjennomføring av ARK. 
 
Vedlegg
· Oppsummert tilbakemeldinger fra UiO til ARKs styringsgruppe datert 22.03.2018
 
 

 
Forslag til Beslutning:

Dekanmøtet slutter seg til anbefalingen om å gjenoppta ARK ved UiO.








Universitetsdirektør
Gunn-Elin Aa. Bjørneboe

